Argagno o argano, appægio ch'o serve a ezerçitâ, pe mezo de cavi o cadeñe, di gren sforçi de traçion pe sollevâ di careghi ò pe rebelâli.
L’argagno o l'è costituio da un fuzo, in scio quæ s'ingœugge o cavo, ch'o ven fæto giâ a man ò mediante motô, tramite di rotismi demortipricatoî, constituii inte l'argagno a man da-a cobbia rocchetto-rœua dentâ, oppù da-a cobbia via-rœua elicoidâ, mentre inte l'argagno a motô de votte son necessai di reduttoî ciu complesci. Gh'è ascì di conzegni de segueça (diti castagne) che impediscian che a gummena a desvire se ven a mancâ l’açion motrixe.
O fuzo pœu êse a asciâ verticâ ò orizzontâ.
I antighi argagni a man da mainaja a veja ean sciti a-a proa di barchi, gh'aivan u fuzo verticâ e in scia testa do fuzo di pertuxi pe infiaghe i aspe, osæ, di travi de legno che i mainæ sponciavan co-e braççe pe virâ a l'argagno e sarpâ l'ancoa.
Questo tipo d'argagno (fr. cabestan, ing. capstan, sp. cabrestante), o l'è tuttoa dœuviao a bordo, inti porti e inti scæ feroviai.
Inte l'argagno a asciâ orizzontâ (dito ascì moinello) a corda a l'è generalmente fissâ pe un estremmo a-o fuzo e ingugeita a questo. O fuzo, inti argagni picin, o l'è liscio mentre inte quelli de maggiô diametro o l'è sorcao da de cœugge, pe un regolâ ingugimento da corda.
I argagni a motô se distinguan a segonda do tipo de motô da-o quæ son açionæ (argagni elettrichi, a vapô e a aia compressa). I argagni elettrichi son dœuviæ pe ascensoî, montacareghi, grue, poççi d'estraçion, funicolæ, strafie ecc.; i argagni a vapô, invece, son dœuviæ in mainaja, prez. pe e manœuvre d'ormezzo e de tonezzo; infin, i argagni a aia compressa son dœuviæ inte di caxi speciæ (prez., inti loei de scavo in galleria).
lij_Latn lij_Latn lij_Latn lij_Latn lij_Latn lij_Latn lij_Latn